7 iunie 2025

**Comunicat de presă**

**Supraodorizare accidentală a gazelor naturale în localitățile Buftea și Crevedia**

**Distrigaz Sud Reţele** aduce următoarele precizări privind incidentul de supraodorizare a gazelor naturale provenit de la operatorul de transport, care a afectat sistemul de distribuție ce alimentează clienții din **localitățile Buftea și Crevedia din județul Ilfov:**

În urma unei disfuncționalități apărute la operatorul național de transport al gazelor naturale prin stația de reglare-măsurare din localitatea Buciumeni, județul Ilfov, începând din seara zilei de vineri, 6 iunie 2025, s-a înregistrat **o supraodorizare accidentală** a gazului natural livrat consumatorilor din localitățile Buftea și Crevedia din județul Ilfov.

Menționăm că supraodorizarea gazului natural se produce în condițiile depășirii concentrației normale de etil mercaptan, substanță care se adaugă în gazul natural pentru a-i putea depista cu ușurință prezența.

În urma situației apărute, mai mulți clienți ne-au sesizat cu privire la acest aspect. Pentru tratatarea tuturor solicitărilor primite din partea clienţilor, echipele Distrigaz Sud Reţele sunt mobilizate în teren.

Ne cerem scuze pentru disconfortul creat clienților noștri și le mulțumim pentru înțelegere.

Biroul de Presă

Distrigaz Sud Rețele

*Distrigaz Sud Rețele este lider în distribuția de gaze naturale în România, cu o expertiză de 50 de ani în acest domeniu, având 2.270.000 clienți, circa 23.800 km rețea și 2.842 de angajați. Distrigaz Sud Rețele operează rețeaua de distribuție de gaze naturale în 1.398 de localități, pe raza a 20 județe din sudul și centrul României: Argeș, Brăila, Brașov, Buzău, Călărași, Constanța, Covasna, Dâmbovița, Dolj, Galați, Giurgiu, Gorj, Ialomița, Ilfov, Olt, Prahova, Tulcea, Vâlcea, Vrancea, Teleorman și în Municipiul București.*